**Derfor vil unge hellere se YouTube end DR**

(…) YouTube er blevet det nye tv. Ikke kun for teenagerne, men i stigende grad også for mindre børn. [En af flere årsager til det](http://www.dr.dk/NR/rdonlyres/EDBEE3F4-5C3E-439E-A08E-870734C3CD72/6150035/medieudviklingen_2016.pdf) er de små skærme, tablets, smartphones og bærbare computere, der gør det let at swipe og trykke sig rundt mellem forskelligt indhold, selv for et ganske lille barn. (…)

Et nyt speciale fra Aarhus Universitet har undersøgt børns holdninger til henholdsvis DR og YouTube og peger på en række årsager til, at børn fravælger det indhold, vi som voksne traditionelt har opfattet som kvalitet. (…)

**YouTube tilbyder medejerskab og et ‘vi’**

På YouTube udtrykker børnene, at de føler sig som medskabere af indholdet. Ikke mindst fordi der aktivt udtrykkes et ‘vi’ og ‘os’. Det er for eksempel ikke den enkelte youtuber, der opnår et ønsket antal abonnenter, det er ‘os’, der klarede den, og børnene tager ejerskab over det.

Følelsen af inddragelse skyldes også, at kommentarsporet på en video kan udvikle sig til at være en lige så stor del af handlingen som selve videoen og igangsætte en ny video fra youtuberen. For børn og unge giver det et fællesskab at færdes på YouTube og dele oplevelser på nettet, som et traditionelt medie som DR ikke kan hamle op med.

For eksempel ønsker Mads på 11 år mere gaming-indhold fra youtuberen Lasse Vestergaard og går derfor ind og skriver et opfordrende ’god video makker’ samt blander sig i diskussionen, hvis der skrives negativt om videoen.

Det resulterer i mere lignende indhold fra yndlings-youtuberen, og Mads oplever altså et direkte pay-off for sin deltagelse. Her stod han sammen med youtuberen og andre fans af Lasse Vestergaard og danner på den måde et fællesskab af kreative medskabere. (…)

<https://videnskab.dk/kultur-samfund/derfor-vil-unge-hellere-se-youtube-end-dr/>

**Hvad synes andre egentlig om dig?**

 (…) Er du nogensinde gået væk fra en samtale og har følt dig lidt usikker på, om den person, du talte med, rent faktisk kunne lide dig?

Så er du ikke alene. Forskning viser, at de fleste af os undervurderer, hvor godt andre synes om os. Fænomenet, som kaldes ‘liking gap’, er blevet undersøgt i flere studier.

**Studerede samtaler**

I 2018 gennemførte amerikanske forskere [en række eksperimenter](https://clarkrelationshiplab.yale.edu/sites/default/files/files/BoothbyCooneySandstromClark2018.pdf), hvor de fik personer, der ikke havde mødt hinanden før, til at snakke med hinanden. Der blev holdt både korte og længere samtaler.

Efter samtalerne spurgte de deltagerne, hvor godt de kunne lide samtalepartnerne, og hvor godt, de troede, samtalepartnerne kunne lide dem.

Svarene viser, at vi undervurderer, hvor vellidte vi er – det vil sige, at der er en uoverensstemmelse mellem, hvor vellidte, vi selv tror, vi er, og hvor godt andre rent faktisk kan lide os. (…)

<https://videnskab.dk/kultur-samfund/hvad-synes-andre-egentlig-om-dig/>

**Sådan flirter du bedst med det modsatte køn ifølge nyt studie**

Hvad er egentlig den mest effektive strategi, når du vil flirte med det modsatte køn? Det mener forskere, at de har fundet ud af.

Ifølge [et nyt studie](https://journals.sagepub.com/doi/full/10.1177/14747049221088011), der er publiceret i tidsskriftet Evolutionary Psychology, bør du ty til humor, hvis du vil finde sammen med en potentiel partner i en heteroseksuel kontekst. Uanset om du søger en kort flirt eller et længerevarende forhold.

Mere overordnet viser studiet, at effektivitet af ‘flirtestrategi’ er meget afhængig af ens køn og den specifikke situation, og at det er noget, der gør sig gældende på tværs af vestlige kulturer.

Studiet er baseret på en spørgeskemaundersøgelse med 415 mænd og kvinder fra Norge og 577 mænd og kvinder fra USA. For både mænd og kvinder var humor det vigtigste element i flirteri. Undersøgelsen viste, at det at grine af andres jokes er effektivt for begge køn, mens det at fyre jokes af primært fungerer godt for mænd. Særligt når det drejer sig om længerevarende forhold (…)

Forskerne bag studiet mener desuden, at humor er en stærk taktik, fordi det fungerer som et bevis på, at man er intelligent, kreativ og kompatibel med andre mennesker. Humor er svært at forfalske, så det er ifølge forskerne en solid indikator på, at man er en god partner. Derfor er det så effektivt. (…)

<https://videnskab.dk/kultur-samfund/saadan-flirter-du-bedst-med-det-modsatte-koen-ifoelge-nyt-studie/>

**Et lavt testosteronniveau gør mænd til bedre fædre**

(…)Strange Situation-proceduren indebærer, at et barn observeres i 20 minutter, mens barnets forælder og en fremmed skiftevis forlader og kommer ind i forsøgslokalet. (…)

Fædrene blev adskilt fra spædbørnene i intervaller på tre minutter og så efterfølgende genforenet med dem. Spædbørnene blev ofte synligt oprevne og ængstelige i løbet af denne kortvarige adskillelse og søgte trøst hos deres fædre, når de vendte tilbage.

Vi bad efterfølgende fædrene om at interagere med hver sin baby i 15 minutter og om at lære deres 1-årige barn en svær opgave. Vi observerede, hvor omsorgsfulde og følsomme fædrene var, mens de interagerede med barnet.

Før forsøget, efter adskillelsesepisoderne og efter indlæringsopgaven indsamlede vi spytprøver fra mændene, så vi var i stand til at se, hvor meget testosteronniveauet ændrede sig.

De fædre, der oplevede et større fald i testosteronniveauet efter adskillelsesepisoderne, var mere omsorgsfulde og følsomme i løbet af indlæringsopgaven.

Vi granskede, om faderen støttede barnets forsøg på at løse opgaven og den måde, han reagerede over for barnet, hvis det blev frustreret over opgaven.

På baggrund af vores studie mener vi, at fædrenes empati og faldende testosteronniveau formede deres reaktion.

Hvis faderen eksempelvis fortolker barnets gråd som en måde at kommunikere uro eller ængstelse, og derfor er medfølende, vil faderen opleve et fald i testosteronniveauet. Det udløser en omsorgsfuld reaktion.

Hvis faderen derimod finder gråden irriterende og føler, at de er ikke er i stand til at trøste barnet, kan faderens testosteronniveau stige, hvilket udløser en negativ reaktion. (…)

<https://videnskab.dk/kultur-samfund/et-lavt-testosteronniveau-goer-maend-til-bedre-faedre/>